Departement laat vaar koopbewyse vir boere(Foto: Maroela Media) Die departement van landbou het Donderdag aangekondig dat hy bestaansboere se hulpverligtingsprogram met onmiddellike effek opskort. Boere het koopbewyse uit die presidensiële indiensneming-stimulus-pakket (PES) ontvang. Die departement sê hy “hersien en herontwerp” die implementering van die PES totdat alle kwessies aangeroer is. Molatelo Mamadi, woordvoerder van die departement, sê dit is jammer dat die departement “tallose klagtes van PES-begunstigdes en die breër Suid-Afrikaanse publiek ontvang het”, oor uitdagings met die PES. “Hierdie kwessies kan nie onaangeroer bly nie, en daarom het die departement die besluit geneem om eerder tydelik die huidige inwerkingstelling daarvan op te skort.” Begunstigdes word gemaan om hul selfone na te gaan vir boodskappe wat die departement van tyd tot tyd stuur. Maroela Media het vroeër berig boere wat koepons ontvang het, kla dat hulle veel meer moet opdok vir spesifieke produkte. Boonop word hulle oënskynlik voorgesê oor waar om dié produkte te koop. Noko Masipa, ŉ DA-lid van die parlementêre portefeuljekomitee oor landbou, het ook ŉ beroep op die minister, Thoko Didiza, gedoen om ŉ onafhanklike oudit van die noodleniging-koopbewysprogram te doen. Masipa sê daar was talle klagtes oor beweerde ongerymdhede en selfs moontlike bedrog.